Dôvodová správa

I. Všeobecná časť

1. Zhodnotenie súčasného stavu

Spotrebné dane boli do daňovej sústavy zavedené v roku 1993 a spolu s daňou z pridanej hodnoty sú nepriamymi  daňami zo spotreby, ktoré nahradili dovtedy platnú daň z obratu. 

Výnosy spotrebných daní tvoria v súčasnosti cca 16 - 17 % príjmov štátneho rozpočtu              a sú jeho nezanedbateľným a relatívne stabilným príjmom závislým od spotreby vybraných skupín výrobkov a výšky daňového zaťaženia.

Návrh zákona bol vypracovaný na základe Programového vyhlásenia vlády SR a Koncepcie daňovej reformy v rokoch 2004 - 2006. 

Z Koncepcie daňovej reformy v rokoch 2004 – 2006 vyplýva úloha zapracovať zámery   koncepcie do návrhov príslušných právnych predpisov, ktoré majú nadobudnúť účinnosť 1.7.2003. V oblasti spotrebných daní sa uvedené dotýka zákona o spotrebnej dani z vína, zákona o spotrebnej dani z piva, zákona o spotrebnej dani z tabaku a tabakových výrobkov a zákona o spotrebnej dani z minerálnych olejov. Za účelom urýchlenia a zefektívnenia legislatívneho procesu tak, aby predkladané novely zákonov nadobudli účinnosť 1.júla 2003, sa navrhuje  uvedené zmeny upraviť jedným zákonom, pričom sa berie do úvahy časové hľadisko legislatívneho procesu, rozsah materiálu (dôvodová správa, tabuľky zhody, ako aj spoločné smernice EÚ upravujúce jednotlivé predmety dane).  

V súčasnom období zdaňovanie predmetov spotrebných daní upravujú:

-	zákon č. 239/2001 Z. z. o spotrebnej dani z minerálnych olejov v znení zákona                   č. 582/2001 Z. z., zákona č. 74/2002 Z. z. a zákona č. 642/2002 Z. z.

-	zákon Národnej rady Slovenskej republiky č. 310/1993 Z. z. o spotrebnej dani z  piva                  v znení zákona Národnej rady Slovenskej republiky č. 180/1994 Z. z., zákona  Národnej rady Slovenskej republiky č. 304/1995 Z. z., zákona č. 340/1999 Z. z., zákona č. 250/2000 Z. z. a zákona č. 391/2002 Z. z.,	

-	zákon Národnej rady Slovenskej republiky č. 312/1993 Z. z. o spotrebnej dani z tabaku             a tabakových výrobkov v znení zákona Národnej rady Slovenskej republiky č. 182/1994 Z. z., zákona Národnej rady Slovenskej republiky č. 304/1995 Z. z., zákona Národnej rady Slovenskej republiky č. 386/1996 Z. z., v znení  zákona č. 367/1997 Z. z., zákona                       č. 333/1998 Z. z., zákona č. 334/1998 Z. z., zákona č. 152/1999 Z. z., zákona                                    č. 339/1999 Z. z., zákona č. 253/2000 Z. z., zákona č. 582/2001 Z. z., zákona                                  č. 449/2002 Z. z. a zákona č. 641/2002 Z. z., 

- zákon Národnej rady Slovenskej republiky č. 309/1993 Z. z. o spotrebnej dani z vína                  v znení zákona Národnej rady Slovenskej republiky č.179/1994 Z. z., zákona Národnej rady Slovenskej republiky č. 304/1995 Z. z.,  zákona č. 251/2000 Z. z., zákona č. 430/2001 Z. z. a zákona č. 390/2002 Z. z.,

V predkladanom zákone v nadväznosti na Programové vyhlásenie vlády SR a Koncepciu daňovej reformy v rokoch 2004 - 2006 sa navrhuje  v novele, 

-	zákona č. 239/2001 Z. z. o spotrebnej dani z minerálnych olejov v znení neskorších predpisov, upraviť sadzby spotrebných daní z minerálnych olejov od 1,- – 2,50 Sk/ l podľa druhu minerálneho oleja (benzín, nafta),   

- zákona č. 310/1993 Z. z. o spotrebnej dani z piva v znení neskorších predpisov, prejsť na zaťaženie piva podľa obsahu alkoholu v pive  sadzbou dane 250,- Sk/hl/ percento alkoholu,
    
- zákona č. 312/1993 Z. z. o spotrebnej dani z tabaku a tabakových výrobkov v znení neskorších predpisov, upraviť sadzby spotrebnej dane z cigariet s dĺžkou do 70 mm  vrátane, cigariet s dĺžkou nad 70 mm a cigár a cigariek na úroveň 1,40 Sk/kus a ostatných tabakových výrobkov na úroveň 1 350 Sk/kg, 

- zákona č. 309/1993 Z. z. o spotrebnej dani z vína v znení neskorších predpisov , zjednotiť sadzbu dane na tiché vína  a šumivé vína na sadzbu dane vo výške 2 500,-Sk /hl. 

Účinnosť zákona sa navrhuje od 1. júla 2003. 

2. Hospodársky a finančný dosah právnej  úpravy

K Čl. I

Navrhovanou úpravou sadzieb dane jednotlivých druhov minerálnych olejov   k 1.7.2003 pri zachovaní súčasnej spotreby je možné predpokladať zvýšenie príjmov  štátneho rozpočtu v roku 2003 zo spotrebnej dane z minerálnych olejov o cca 0,8 mld. Sk.

V prípade premietnutia zvýšenia  sadzieb dane do cien pohonných látok a palív, je možné očakávať i zvýšenie cien tovarov a služieb, do ktorých sa ceny pohonných látok a palív premietajú. Navrhovaná úprava sadzieb dane preto môže mať vplyv na obyvateľov, podnikateľskú sféru i orgány a organizácie napojené na štátny rozpočet. Ak by navrhované zvýšenie sadzieb dane u automobilových benzínov a motorovej nafty bolo premietnuté v plnej výške do ceny pre konečného spotrebiteľa, znamenalo by to zvýšenie cien o cca 1,- až 2,50 Sk na jeden liter bez DPH.

K Čl. II

	V zmysle Koncepcie daňovej reformy  v rokoch 2004 – 2006 sa navrhuje, aby výška sadzby spotrebnej dane z piva zodpovedala percentuálnemu obsahu alkoholu v pive. Uvedené znamená zmenu súčasného systému zdaňovania piva pevnou sadzbou Sk/ hl/ stupeň Plato na nový systém zdaňovania piva sadzbou Sk /hl /percento alkoholu. Súčasný systém zdaňovania piva spotrebnou daňou v Slovenskej republike, i navrhovaný systém, je v súlade so  smernicou 92/84/EHS, ktorá umožňuje zdaňovanie piva  obidvoma uvedenými spôsobmi. 
Navrhovanou zmenou výšky súčasne platnej sadzby spotrebnej dane z piva 30 Sk/ stupeň Plato/ hl (základná sadzba dane) na 250 Sk / hl/ percento alkoholu ( základná sadzba dane) resp. 23 Sk/ stupeň Plato/ hl (znížená sadzba dane) na 190 Sk / hl/ percento alkoholu (znížená sadzba dane) je možné za predpokladu zachovania súčasného objemu spotreby piva očakávať zvýšenie výnosu zo spotrebnej dane z piva o cca 1,2 mld. Sk. 
	Pokiaľ by navrhovaná úprava výšky  sadzby dane bola celá  premietnutá do ceny, doterajšia cena piva bez DPH by sa v závislosti  od obsahu alkoholu zvýšila  o cca 3,70 – 4,50 Sk  na 0,5 l piva (fľašu).
Návrh predkladanej novely zákona zakladá  nároky na zvýšenie počtu  pracovníkov daňových úradov a colných úradov z dôvodu zvýšenia nárokov na výkon správy. 

K Čl. III

Navrhovanou úpravou sadzieb spotrebnej dane z tabaku a tabakových výrobkov k 1.7.2003 sa očakáva zvýšenie príjmov  štátneho rozpočtu v roku 2003 zo spotrebnej dane z tabaku a tabakových výrobkov o cca 1,2 mld. Sk.
 
Zámerom navrhovaného zvýšenia sadzieb spotrebnej dane z cigariet a ostatných tabakových výrobkov je zvýšenie výnosu spotrebnej dane z tabaku a tabakových výrobkov v roku 2003 a zároveň aj priblíženie sa k požadovanému minimálnemu 57% daňovému zaťaženiu cigariet.
Pokiaľ by navrhovaná úprava sadzieb spotrebnej dane bola premietnutá v plnej výške do ceny pre konečného spotrebiteľa, znamenalo by to zvýšenie súčasnej ceny pre konečného spotrebiteľa o cca 9,00 Sk/krabičku cigariet bez DPH. 

K Čl. IV

V zmysle Koncepcie  daňovej reformy v rokoch 2004 – 2006 sa navrhuje zdaňovať tiché vína  (hroznové víno, ovocné víno) a šumivé vína jednotnou sadzbou dane vo výške      2 500,- Sk/ hl čo zodpovedá daňovému zaťaženiu liehu pri   priemernom  10 % obsahu liehu vo víne. Pokiaľ by navrhovaná úprava výšky sadzby dane bola celá premietnutá do ceny  1 l tichého vína, doterajšia cena tichého vína bez DPH by sa zvýšila o 25,- Sk. Zvýšenie príjmov do štátneho rozpočtu  v roku 2003 by predstavovalo cca  0,5 mld. Sk.
Návrh predkladanej novely zákona zakladá potrebu zvýšenia počtu pracovníkov daňových úradov a colných úradov z dôvodu zvýšenia nárokov na výkon správy dane, čo môže ovplyvniť výdavkovú časť štátneho rozpočtu.

Navrhované novely zákonov o spotrebných  daniach sú v súlade  s Ústavou Slovenskej  republiky a nie sú v rozpore so žiadnym všeobecne záväzným právnym predpisom                    a medzinárodnou zmluvou, ktorou je Slovenská republika viazaná.

II. OSOBITNÁ ČASŤ

K Čl. I

K bodu 1
Navrhovaná úprava sadzieb spotrebnej dane z minerálnych olejov vyplýva z Koncepcie daňovej reformy v rokoch 2004 - 2006. Ich výška je nad úrovňou minimálnych sadzieb stanovených v smernici č. 92/82/EHS o približovaní sadzieb spotrebných daní z minerálnych olejov.
K bodu 2  
Úmerne s úpravou štandardnej sadzby dane z plynového oleja (motorovej nafty) sa navrhuje aj úprava zníženej sadzby dane u označeného plynového oleja. 

K bodu 3 a 4
V príslušných ustanoveniach § 14 a 15 bol doplnený odkaz na zákon o štátnych hmotných rezervách, čím sa upresnil pojem „minerálny olej osobitného určenia, ktorého vlastníkom je štát“. 
K bodu 5
Doplnením zákona o nové ustanovenie sa na prechodnú dobu umožňuje prevádzkovateľovi daňového skladu, ktorý skladuje minerálny olej osobitného určenia, ktorého vlastníkom je štát, doplniť technické požiadavky vyplývajúce zo zákona. 

K Čl. II
K bodu 1 
	Nadväzne na zmenu systému zdaňovania piva zo stupňov Plato na percento obsahu alkoholu sa vypúšťajú definície v § 2 písmene b) a c) ako bezpredmetné.

     K bodu 2
	Nadväzne na zámery Koncepcie daňovej reformy súvisiace s daňovou spravodlivosťou pri zdaňovaní  alkoholických nápojov sa navrhuje vypustiť  ustanovenie o malom pivovare  a jeho odlišné daňové zaobchádzanie.

K bodu  3
	Vo väzbe na zmenu systému zdaňovania piva sa upravuje  základ dane. V zmysle Koncepcie daňovej reformy v rokoch 2004 - 2006 sa v § 6 navrhuje nová sadzba dane ustanovená pevnou čiastkou v Sk/ hl/ percento alkoholu. Smernica 92/84/EHS ustanovuje minimálnu sadzbu spotrebnej dane z piva alternatívne vo výške 0,748 EUR / hl / stupeň Plato (cca 31,- Sk pri kurze cca 42,- Sk/ EUR) alebo 1,87 EUR / hl / percento alkoholu (cca 78,- Sk pri kurze cca 42,- SK/ EUR). Navrhovanou  úpravou sadzby dane sa dosiahne cca trojnásobok minimálnej sadzby dane ustanovenej citovanou smernicou EÚ. 

K bodom 4 až 6  
Úprava textov vyplýva z prechodu na nový systém zdaňovania piva zo stupňov Plato na percentá alkoholu.

K Čl. III
Navrhovaná úprava sadzieb spotrebnej dane z cigariet a ostatných tabakových výrobkov vyplýva z Koncepcie daňovej reformy v rokoch 2004 - 2006.

K Čl. IV

 K bodu 1, 2 a 4

	V nadväznosti na Koncepciu daňovej reformy v rokoch 2004 – 2006 zdaniť tiché vína je potrebné rozšíriť okruh platiteľov dane o fyzické osoby vyrábajúce víno pre vlastnú spotrebu v prípade, ak u týchto osôb dôjde k vzniku daňovej povinnosti, o ktorý sa ustanovenia zákona o spotrebnej dani z vína navrhuje rozšíriť. Vzhľadom na skutočnosť, že na rozdiel od ostatných platiteľov definovaných zákonom ide o nepodnikateľské subjekty, je nevyhnutné takéto fyzické osoby definovať osobitným spôsobom.

K bodu 3

	Navrhovaná úprava sadzieb dane vyplýva z Koncepcie daňovej reformy 2004 – 2006. Jednou z vlastností predmetu dane, ktorým sú medziprodukty, je vyšší obsah alkoholu, ktorý bol dosiahnutý jeho priamym pridaním alebo obohatením (prídavkom cukru, zahusteného muštu a pod. ). Podľa ustanovení zákona Národnej rady Slovenskej republiky č. 229/1995 Z.z. o spotrebnej dani z liehu v znení neskorších predpisov nie je lieh určený na použitie pri výrobe alkoholických nápojov oslobodený od dane, čo je v súlade s ustanovením čl. 27 smernice č. 92/83/EHS. Výrobca medziproduktu teda musí na jeho výrobu použiť zdanený lieh a pri zdanení medziproduktu zaplatí už iba rozdiel medzi navrhovanou sadzbou dane pre medziprodukt  4 000 Sk/hl a  daňou pripadajúcou na použité množstvo liehu. Týmto sa vylúči kumulácia spotrebnej dane z liehu a vína, pretože predmet dane, ktorým je medziprodukt, podlieha iba spotrebnej dani z vína.
 
K bodu 5

	Vzhľadom k tomu, že fyzická osoba (vinár) vyrábajúca víno nie je štandardným platiteľom dane s pravidelným vznikom daňovej povinnosti, navrhuje sa víno vyrobené v domácnostiach vinára oslobodiť od dane za podmienky, že takéto  víno nebude predmetom predaja  ani výčapu za odplatu. Navrhované oslobodenie je v súlade s ustanovením čl.10 a čl.14 smernice Rady č. 92/83/EHS k harmonizácii spotrebných daní z alkoholu a alkoholických nápojov.

K bodom 6 až 11

	Keďže fyzické osoby vyrábajúce víno pre vlastnú spotrebu sú len náhodilými platiteľmi, iba v prípade, ak dôjde k vzniku daňovej povinnosti, navrhuje sa ich povinnosti spojené so vznikom daňovej povinnosti (daňové priznanie, zaplatenie dane) upraviť osobitným spôsobom, odlišným od ostatných platiteľov vyrábajúcich víno v rámci podnikateľskej činnosti. S prihliadnutím na legislatívu spotrebných daní po vstupe Slovenskej republiky do EÚ, ktorá s pojmom platiteľov dane neuvažuje,  navrhuje sa, aby správca dane viedol iba evidenciu takýchto platiteľov dane. Vzhľadom na navrhované rozšírenie okruhu platiteľov o fyzické osoby vyrábajúce víno pre vlastnú spotrebu navrhuje sa aj primeraná sankcia pre takéto osoby, ak správca dane zistí porušenie zákona spočívajúce v nesplnení povinnosti priznať a zaplatiť daň.

 K Čl. V

Tento zákon nadobúda účinnosť 1. júla 2003.